[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 19.9.2007

COM(2007) 537 окончателен

ДОКЛАД НА КОМИСИЯТА ДО СЪВЕТА

относно последващи мерки във връзка с решенията за освобождаването от отговорност във връзка с изпълнението на бюджета за 2005 година (Резюме) - Препоръки на Съвета {SEC(2007)1186}

СЪДЪРЖАНИЕ

ПРЕАМБЮЛ 3

I. Препоръка на Съвета по отношение на общия бюджет 4

А) Въведение (Работен документ на Комисията, точки 1-4) 4

Б) Декларация, гарантираща точността на отчетите (DAS) и допълнителнаинформация (Работен документ на Комисията, точки 5-6) 4

В) Вътрешен контрол на Комисията (Работен документ на Комисията, точки 7-9) 5

Г) Бюджетно управление (Работен документ на Комисията, точки 10-12) 5

Д) Приходи (Работен документ на Комисията, точки 13-21) 5

Е) Общата селскостопанска политика(Работен документ на Комисията, точки 22-26) 6

Ж) Структурни мерки (Работен документ на Комисията, точки 27-31) 7

З) Вътрешни политики, включително научноизследователска дейност(Работен документ на Комисията, точки 32-38) 7

И) Външни дейности (Работен документ на Комисията, точки 39-46) 8

Й) Предприсъединителна стратегия(Работен документ на Комисията, точки 47-52) 8

К) Административни разходи (Работен документ на Комисията, точки 53-62) 9

Л) Финансови инструменти и банкови дейности(Работен документ на Комисията, точки 63-65) 9

II. Специални доклади на Сметната палата(Работен документ на Комисията, точки от 66 до 84) 9

III. Европейски фондове за развитие(Работен документ на Комисията, точки от 85 до 87) 10

ПРЕАМБЮЛ

Съгласно член 276 от Договора за ЕО и член 180, буква б) от Договора за Евратом, „Комисията взима всички възможни мерки, за да се съобрази с бележките, придружаващи решенията за освобождаване от отговорност и другите бележки на Европейския парламент относно изпълнението на разходите, както и коментарите, придружаващи препоръките за освобождаване от отговорност приети от Съвета. По искане на Европейския парламент или на Съвета, Комисията докладва относно взетите мерки, съобразно бележките и коментарите и по-точно инструкциите, дадени на службите, отговорни за изпълнението на бюджета. Тези доклади се представят и на Сметната палата”[1].

Комисията съответно е изготвила доклади за последващи мерки, които са свързани с препоръката на Съвета от 27 февруари 2007 г. и резолюциите, приети от Европейския парламент на 24 април 2007 г. Настоящият доклад за последващи мерки се занимава с препоръките, направени от Съвета, във връзка с освобождаването от отговорност за 2005 г. Отделен доклад за последващи мерки се занимава с препоръките, направени от Парламента, във връзка с освобождаването от отговорност за финансовата 2005 година [2].

Обобщаващите доклади за последващи мерки, които са публикувани на всички официални езици на ЕС, са допълнени от работни документи на Комисията, предоставящи подробни отговори за всяка конкретна препоръка както на Съвета, така и на Парламента. Отговорите посочват действията, които Комисията възнамерява да предприеме или вече е предприела и също така препоръките, които Комисията не възнамерява или няма възможност да следва. Поради ограничения в превода, подробните работни документи са публикувани на английски, френски и немски език. Всяка глава от обобщените доклади включва препратки към съответните номера на препоръките в работните документи.

В контекста на освобождаването от отговорност за 2005 г., Комисията е определила общо 87 препоръки, направени от Съвета до Комисията. Комисията счита, че за 32 препоръки необходимото действие вече е предприето. За други 54 препоръки Комисията се съгласява да предприеме действието, препоръчано от Съвета. Накрая, Комисията не може да приеме една препоръка и следователно няма да предприеме исканото действие[3].

I. Препоръка на Съвета по отношение на общия бюджет

А ) Въведение (Работен документ на Комисията, точки 1-4)

Комисията е напълно съгласна със Съвета относно значението на продължаващото подобряване на финансовото управление и от съществуването на правилно и ефективно работещи проверки. Тя предостави междинни резултати относно изпълнението на плана за действие към интегрирана рамка за вътрешен контрол през юли 2007 г., а окончателен доклад относно изпълнението на плана за действие ще бъде предоставен в началото на 2008 г. Окончателният доклад първо ще разгледа въздействието на различните действия за гаранция и ще направи заключения за бъдещото консолидиране на интегрираната рамка за вътрешен контрол.

В светлината на натрупания опит много действия по плана за действие към интегрираната рамка за вътрешен контрол са били усъвършенствани, за да дадат допълнителен тласък към по-високи гаранции чрез насочване към прякото централизирано управление и чрез включване на подробно разглеждане на баланса между рискови разходи и печалби при провеждане на проверки. Основите ще бъдат поставени до края на 2007 г., за да може интегрираната рамка за вътрешен контрол да започне да оказва планираното въздействие върху гаранцията.

Освен това, годишното обобщение на резултатите от управлението на Комисията определя слабостите в проекта и действието на системите за проверки и въвежда подходящи действия за възстановяване и доклади по тяхното изпълнение. Обощаващият доклад за 2006 г. даде допълнителен тласък към разработване на показатели за законността и правомерността на транзакциите, за да се подсили гаранцията, посочена в годишните доклади за дейността. Тези показатели ще станат задължителни, считано от годишните доклади за дейността за 2007 г.

Б ) Д екларация, гарантираща точността на отчетите (DAS) и допълнителна информация (Работен документ на Комисията, точки 5-6)

По отношение на сметките, Комисията е поправила, където е възможно, грешките, които са били изтъкнати от Сметната палата в нейния одит за 2005 г. Комисията също така е разгледала тези грешки и причините за тях при планирането и приключването на сметките за 2006 г., с оглед да се избегне повторната им поява.

Комисията ще предостави на Съвета информация относно възстановяване на средства, включително суми, възстановени от държавите-членки по поделеното управление. Информацията ще се основава първо на извлеченията от финансовия доклад на Европейския фонд за ориентиране и гарантиране на земеделието, секция „Гарантиране” и годишния доклад относно изпълнението на структурните фондове, както и бележките към окончателните сметки за 2006 г.

За информация относно предприетите мерки в различните сфери на разходи, моля, вижте точките по-долу.

В) Вътрешен контрол на Комисията (Работен документ на Комисията, точки 7-9)

Както е препоръчано от Съвета, Комисията продължава усилията си за подобряване на финансовото управление. В своя план за действие към интегрирана рамка за вътрешен контрол и в плана за действие, включен в годишните доклади за дейността на генералните дирекции за 2006 г., разглеждащи определени недостатъци, Комисията е изготвила редица мерки, които се предприемат за подобряване на контрола и гаранциите.

Комисията постепенно въвежда по-добре структурирано и еднородно представяне на системите за вътрешен контрол на генералните дирекции. За годишните доклади за дейността за 2006 г. беше разработен сбит модел за осигуряване на последователно представяне на структурите за контрол и източниците на гаранции. По-нататък се очаква моделът да подобри информираността относно структурите за контрол и източниците на гаранции и да допринесе за установяването на недостатъците и определянето на подобренията.

Структурите, създадени с финансовата реформа от 2000 г., в по-голямата си част са били изпълнени и постижението на Комисията с много високо ниво на съответствие с основните изисквания на стандартите за вътрешен контрол отбеляза началото на нова фаза, целяща подобряването на ефективността на системите за вътрешен контрол на Комисията. През 2006 г. започна работа по преразглеждане на стандартите за вътрешен контрол за поставяне на засилен акцент върху измерването на ефективността на вътрешния контрол.

Г) Бюджетно управление (Работен документ на Комисията, точки 10-12)

Комисията отбелязва, че Съветът е изразил удовлетворение от подобрението в управлението на бюджета през 2005 г. Тя счита, че увеличението на неизпълнените ангажименти за 2005 г., по-специално при Структурните фондове, не е било неочаквано. То се дължи най-вече на голямото увеличение на ангажиментите от страна на държавите от ЕС-10 (в съответствие с профила Копенхаген), докато плащанията, извършени по тези програми и проекти, са били все още относително бавни в началната си фаза. Плащанията по програми на ЕС-15 през 2005 г. се увеличиха отново. Фактът, че нивото на неусвояване остава ограничено, също така показва, че правилото n+2 предоставя силно насърчаване за държавите–членки да гарантират, че изпълнението продължава с достатъчно висок темп.

Подобно на Съвета, Комисията придава голямо значение на бързото приемане на програмите за периода 2007-2013 г. и докладва редовно на Съвета по този въпрос. Прогнозирането и изпълнението на бюджета се наблюдават редовно през цялата година. Прогнозирането на бюджета, въведено през 2006 г., допринася за доброто управление на бюджета.

Д ) Приходи (Работен документ на Комисията, точки 13-21)

Подобно на Съвета, Комисията изразява удовлетворение от факта, че през 2005 г. Сметната палата отново счете общите резултати за задоволителни относно надеждността на сметките, както и законността и редовността на основните транзакции за приходи.

Искането на Съвета за общ анализ на цялостната администрация, разходи по управление и контрол за Общността и държавите-членки, както на традиционните системи, така и на системите от собствени ресурси въз основа на ДДС, понастоящем се разглежда от Комисията, в частност кой подход най-целесъобразно ще предостави надеждните и сравними данни, необходими за извършване на разбираема оценка.

По отношение на традиционните собствени ресурси, Комисията обмисля възможността за изготвяне на повече насоки относно действащите процедури, свързани с използването на системата за B-сметки в държавите-членки и относно основните условия, които да бъдат изпълнени от държавите-членки при балансираност на защитата на финансовите интереси на Общността и улесняването на търговията. Комисията също така предприема необходимите мерки за подобряване на системите за обработка на случаите на взаимно подпомагане.

Комисията продължава дискусиите относно запазването на правото върху ДДС и неговото въздействие върху държавите-членки в Консултативния комитет по собствените ресурси. По отношение на ресурса, основан на БНД, Комисията ще извърши по-пряка проверка на подбрани национални сборове по смисъла, посочен от Сметната палата по време на командировките за проверка на БНД за периода 2007-2009 г., и ще продължи да насърчава най-добрите практики в съставянето на националните сметки чрез Комитета по БНД. Комисията ще представи предложение за включване на непряко измерваните услуги по финансово посредничество (FISIM) в БНД за целите на собствени ресурси, когато счете, че всички държави-членки са в състояние да извършат тази корекция по еднакъв начин. Очаква се това да бъде извършено през 2008 г.

Е ) Общата селскостопанска политика (Работен документ на Комисията, точки 22-26)

Комисията продължава усилията си по наблюдение на цялостното и правилно прилагане на интегрираната система за администриране и контрол (IACS) във всички държави-членки. В случай на недостатъци, Комисията няма да се поколебае да наложи финансови корекции.

Комисията е разгледала недостатъците, открити в сектора на зехтина и понастоящем текат процедури по прехвърлянето на сметки. Основната част от производството на зехтин е интегрирана в режим на единни плащания. Поради това помощите вече не се изплащат въз основа на произведеното количество, а се основават на района и се контролират в рамките на IACS. Това значително трябва да намали риска от грешки.

Относно развитието на селските райони, Комисията също така е предприела препоръчаното действие, за да поправи посочения недостатък. Относно временния инструмент за развитие на селските райони в някои нови държави-членки, службите на Комисията ще представят работен документ на Комитета по селскостопанските фондове, приканващ новите държави-членки да приключат изпълнението на тези програми до 16 октомври 2007 г., за да се продължи с окончателното приключване на програмата след решението за прехвърляне на сметки за 2007 г. през май 2008 г.

Ж ) Структурни мерки (Работен документ на Комисията, точки 27-31)

Комисията предприема действието, препоръчано от Съвета. За периода 2007-2013 г. на финансовата рамка редица промени трябва да намалят административната тежест, свързана със структурните разходи. Държавите-членки основно ще определят условията за допустимост, а за по-малките програми с по-голям процент национално финансиране в някои случаи ще могат да приложат националните, вместо изискванията и процедурите на ЕС. Същевременно, рамката на контрол и способността на Комисията да осъществява надзор спрямо дейността си ще бъдат подсилени от нови елементи като последваща оценка за съответствие на националните системи, която ще бъде предоставена от държавата-членка преди началото на междинните плащания и представянето на становището по годишния одит от страна на одитния орган.

Комисията възприема принципа проверките да са пропорционални на съответните рискове и разходи. Следователно, като част от плана за действие към интегрирана рамка за вътрешен контрол (COM(2006)9 и COM(2007)86), тя оценява разходите за проверки на структурните фондове посредством проучване. Комисията също така отправя искане към държавите-членки редовно да предоставят информация относно процента грешки, които откриват в тяхната одитна дейност, които са показател за риска. Получените данни ще помогнат за изясняване на връзката между разходите и ползите от проверките и за постигане на по-добър баланс. Сътрудничеството между Комисията и държавите-членки продължава да се развива в сферите на докладване, споделяне на резултати от одити и хармонизиране на одитни стандарти. Това дълготрайно развитие е получило допълнителен тласък от плана за действие и законодателството за периода 2007-2013 г.

През 2006 г. Комисията издаде насоки относно приключването на програмите по Структурния фонд за периода 2000-2006 г. (C(2006)3424) и скоро ще направи същото и за приключването на проектите по Кохезионния фонд за същия период. През 2006 г. тя също така изготви документи, посочвайки добри практики в проверката на управлението и проверки от страна на разплащателния орган преди удостоверяване на разходите.

През 2006 г. Комисията издаде насоки относно информацията по възстановяване на средства и финансови корекции, която ще бъде предоставена от държавите-членки, и в началото на 2007 г. тя отправи молба до всички държави-членки да предоставят пълна информация за възстановяването на средства, прекратяване на финансиране и отложени възстановявания за 2006 г. и кумулативно за целия период 2000-2006 г. Комисията получава информацията и възнамерява да я обобщи в доклад, който ще бъде представен през есента на 2007 г.

З ) Вътрешни политики, включително научноизследователска дейност (Работен документ на Комисията, точки 32-38)

Комисията напълно споделя опасенията на Съвета относно недостатъците, открити от Сметната палата. Тя продължава да подобрява своите системи за контрол в контекста на плана за действие към интегрирана рамка за вътрешен контрол. В научноизследователската сфера е въведен многогодишен подход за облекчаване на присъщия риск от възстановяване на надписани разходи, включително значително увеличение на броя на последващи одити и укрепване на системата за одитни сертификати. Освен това, бяха разработени „договорени процедури”, за да се осигури задължителен пакет от процедури за сертификатите на финансовите отчети и сертификатите на методологията, описани в примерния договор за субсидии по Седмата рамкова програма за научни изследвания и технологично развитие (РП7). Очаква се тези действия да доведат до намаляване на процента на грешки чрез подобрено предотвратяване, откриване и корекция.

В рамките на РП7 са предприети стъпки за опростяване на правилата за възстановяване на разходи, включително за използването на еднократни суми от страните-партньорки по международно сътрудничество в рамките на договори за субсидии за непреки действия. Изискванията за записване на времето на изследователите са ясно посочени в условията на сертификатите за финансови отчети и в методологията, приложена към договора за субсидии и трябва да бъдат заверени от одиторите. През 2007 г. Комисията също така публикува насоки за бенефициерите.

Във връзка с националните агенции, решенията за създаване на ново поколение от програми в сферите на образованието, обучението и младежта предвиждат изчерпателен набор от проверки и инспекции по отношение на процедурите и механизмите за вътрешен контрол, с оглед да се гарантира и провери правомерността и законността на транзакциите, както и реалността и приемливостта на действията.

И ) Външни дейности (Работен документ на Комисията, точки 39-46)

Както беше препоръчано от Съвета, Комисията продължава да подобрява функционирането както на вътрешните, така и на външните одити, докладването относно управлението и системите за надзор и контрол. Комисията ще положи усилия за допълнително подсилване на сегашния анализ на риска и за по-добро разяснение на базата на нейния анализ. Тя е наясно с рисковете на организационното ниво на изпълнение на проекта и през последните години предприе редица мерки за намаляване на потенциалните му ефекти. Те включват използването и подобряването на стандартните договорни разпоредби. В началото на 2006 г., например, бяха преразгледани стандартните договори за субсидии и за услуги, които се основават на такса. Сега те включват стандартни условия за одиторите за извършване на проверки на разходи, които ще бъдат представени от бенефициерите на финансови средства на Общността преди окончателните плащания. Тези нови условия бяха преразгледани, с оглед на подсилване на проверката за съответствие с договорните условия, включително тези, свързани с процедурите за обществени поръчки. Общата информационна система (CRIS) на EuropeAid позволява извършването на подходящи анализи, включително по вид на изпълняваща организация или управленски подход. Системата постоянно се подобрява и усъвършенства, в съответствие с нарастващите управленски нужди.

Й ) Предприсъединителна стратегия (Работен документ на Комисията, точки 47-52)

Както е препоръчано от Съвета, Комисията ще продължи да наблюдава отблизо ефективното функциониране на националните системи за надзор и контрол за програмни разходи по предприсъединителната стратегия, по-специално в рамките на разплащателните агенции на САПАРД/ИПАРД. По програма ФАР Комисията е предприела мерки за изясняване на допустимостта на разходите въз основа на ДДС и е получила и обработила повечето от заключителните декларации на националните органи. Комисията споделя съжалението на Съвета по отношение на закъсненията в процеса на акредитация на разширената децентрализирана система за изпълнение (EDIS) за ФАР и ISPA. Въпреки това, Комисията трябваше да настоява за по-нататъшни подобрения на националните административни структури преди отпускането на EDIS, с оглед да се гарантира добро финансово управление на средствата.

К ) Административни разходи (Работен документ на Комисията, точки 53-62)

Комисията е обърнала необходимото внимание на препоръките на Съвета относно административните разходи. По отношение на NAP (нова система за плащания), всички доклади са достъпни, при поискване, за всеки разпоредител с бюджетни кредити, но разпоредителите с бюджетни кредити във всяка институция сами определят своя набор от проверки. ГД „Служба за управление и плащане по индивидуални права” извършва свои проверки, включително някои последващи проверки и в светлината на натрупания опит от минали години счита сегашните си проверки за достатъчни и на този етап не предвижда допълнително подсилване на своите последващи проверки. По отношение на възстановяването на разходите за командировки, Наръчникът за командировки – вътрешните правила, приети от Комисията, ръководещи командировките на нейни служители – понастоящем се преглежда, за да се вземат предвид забележките на Сметната палата. Приемането на нови правила е насрочено за началото на 2008 г.

В рамките на този ред Съветът също така включи препоръки относно регулаторните агенции. Комисията поделя безпокойствата относно доброто управление и по-доброто регулиране на агенциите, изразено както от Съвета, така и от Европейския парламент. Тя счита, че приемането на проект на междуинституционално споразумение относно действащата рамка за европейски регулаторни агенции (COM(2005)59) би дало резултати във връзка с решаването на повдигнатите въпроси, като например оценка на въздействието, отчитане на разходите и ползите, оценка и годишно отчитане. Следователно, Комисията изразява надежда, че в близко бъдеще Съветът може да постигне по-нататъшен напредък по този важен въпрос. Макар изцяло да зачита автономността на регулаторните агенции, Комисията същевременно продължава да предоставя изчерпателни насоки и подкрепа на тези агенции. Споразуменията за предоставяне на услуги, изготвени от много регулаторни агенции през 2006 г. в различни сфери на администрация и обучение[4], са важен пример за това. Както е препоръчано от Съвета, със своя предварителен проектобюджет за финансовата 2008 година Комисията за първи път представи общ документ на агенциите. Комисията също така се ангажира да изготви междинна оценка на съществуващите децентрализирани агенции.

Л ) Финансови инструменти и банкови дейности (Работен документ на Комисията, точки 63-65)

Комисията предприема необходимото действие за изпълняване на препоръките на Съвета относно управлението, последващите мерки и приключването на програми, свързани с финансови операции, като например MEDIA II и ECIP, както и действие във връзка с недовършената работа по програмите за изследване на въглища. Освен това, на 16 януари 2007 г. беше подписано преработено тристранно споразумение между Сметната палата, Европейския инвестиционен фонд и Комисията.

II. Специални доклади на Сметната палата (Работен документ на Комисията, точки от 66 до 84)

Съветът е отправил редица препоръки до Комисията относно специални доклади, публикувани от Сметната палата през 2005 г. и 2006 г. Отговорите на Комисията на тези препоръки могат да бъдат открити в работния документ на Комисията (точки от 66 до 84).

III. Европейски фондове за развитие (Работен документ на Комисията, точки от 85 до 87)

Комисията надлежно взе предвид препоръките на Съвета относно Европейските фондове за развитие. Основните системи за надзор и контрол на Комисията са били непрекъснато подобрявани през последните години inter alia въз основа на препоръките, направени от Сметната палата. В съответствие с плана за действие на Комисията „Към интегрирана рамка за вътрешен контрол”, които разглеждат главните пропуски, които бяха открити в контролната рамка. Това включва официализиране и хармонизиране на представянето на стратегиите за вътрешен контрол, чиято цел е да се предостави цялостен преглед относно вътрешния контрол и свързаните с него етапи на отчетност и да се документира начина на разглеждане на съответните рискове. По отношение на доклада за финансово управление на Европейските фондове за развитие, в доклада за 2006 г. Комисията разгледа въпросите, повдигнати от Съвета.

* * *

[1] Вж. също член 147 на Финансовия регламент за общия бюджет.

[2] Освобождаване от отговорност за общия бюджет за 2005 г., освобождаване от отговорност за европейските фондове за развитие за 2005 г., освобождаване от отговорност на агенции за 2005 г.

[3] Вж. препоръки 6 и 62.

[4] Вж. също другите примери, посочени в точка 56 от работния документ.